寄題職方周員外廬山笑臺
作者：宋庠
朝代：宋

paragraphs: 周郎有舊隠，遠在南山陲。
一笑偶爲樂，九層遂成基。
旁連醉令石，却眺社僧碑。
地遠雲物秀，巖深松桂滋。
當時騖高興，益友相攀追。
樂聖自鼓腹，談經亦軒眉。
風猿助清嘯，谷鳥參朋嬉。
忽引朝閨籍，久乖林下期。
頭白二千石，高蓋復來思。
活活弄新溜，蒼蒼援故枝。
雖云未投紱，良足紓煩疲。
余懷本丘壑，世路方馽羈。
願言獨往客，緬邈心空馳。
稅駕或未晚，從君歌紫芝。